Omkring klokken et i nat rykkede brandfolk ud til en brand på Ågade 16 i Vegger syd for Nibe. Der var ilden allerede så voldsom, at den ene halvdel af et dobbelthus ikke stod til at redde. Det lykkedes dog brandfolkene at stoppe ilden, inden den nåede til den anden bolig i dobbelthuset. Den del af huset blev dog voldsomt røg- og sodskadet. Ingen beboere i de to boliger komme til skade ved branden. - Vi kan endnu ikke sige noget om brandårsagen, men teknikere vil i løbet af dagen undersøge stedet nærmere, siger vagtchef Henrik Bech ved Nordjyllands Politi.

Referat:
Den ene halvdel af et dobbelthus i Vegger syd for Nibe stod i nat ikke til at redde, selvom brandfolk var hurtigt fremme på stedet. Den anden bolig blev voldsomt sod- og røgskadet.